Lesersbrief: Saam kan ons plaasaanvalle oorwinFrik Lotz. Foto: Verskaf. Frik Lotz van Sasolburg skryf: Plaasaanvalle is besig om toe te neem en al hoe meer boere word vermoor, maar die regering doen absoluut niks aan die saak nie. Net so word die leuen verkondig dat wit mense die grond gesteel het en grondonteiening sonder vergoeding dus moet plaasvind. Dit alles lei tot onwettige grondbesettings, meer plaasaanvalle en meer boere wat vermoor word. Dit veroorsaak onsekerheid in die landbou en voedselsekerheid kom in die gedrang. Boere speel ŉ belangrike rol in die ekonomie en verskaf die voedsel wat ons elke dag eet en seer sekerlik sal mens verwag die regering sal dus ingryp om iets te doen aan plaasmoorde en dit tot ŉ prioriteitsmisdaad verklaar. Hulle doen egter niks nie en president Ramaphosa reageer nie eers daarop as dr. Pieter Groenewald van die VF Plus hom daaroor uitvra in die parlement nie – dit is onaanvaarbaar dat ŉ staatshoof nie eens die moeite doen om aandag te gee aan so ŉ belangrike saak nie. Boere word dus aan hul eie genade oorgelaat en sal moet saamstaan en begin organiseer om na hul eie veiligheid om te sien, want die regering gaan dit nie doen nie. Net so moet elkeen van ons die boere steun waar ons kan en wys dat hulle nie alleen staan in hierdie stryd nie. Saam is ons sterker!